מכבי תל אביב ניצחה 71-82 את צדביטה - כדורסל - הארץ
נקמה פושרת
מכבי תל אביב ניצחה 71-82 את צדביטה
למרות יכולת לא משכנעת, הצהובים הצליחו לנצח את הקבוצה שגברה עליהם בסיבוב הקודם, והבטיחו את המקום השני בבית
11.12.2014 22:03 עודכן ב: 13.12.2014 18:15
סמית' מול לוקה באביץ', הערב בזאגרבאי־אף־פי
העובדה שיכולת בינונית בלבד הספיקה למכבי תל אביב כדי לנצח הערב (חמישי) את צדביטה זאגרב 82–71 רק העצימה את השאלה כיצד היא הצליחה להפסיד בעשר נקודות לקבוצה האלמונית הזו בסיבוב הראשון ביד אליהו. אם להיות הוגנים, יותר משמכבי התקדמה מאז, צדביטה היא זו שהלכה אחורה — עובדה שמשאירה סימני שאלה נוספים לגבי מצבה בטופ 16. כך או אחרת, השורה התחתונה זהה: מכבי ממשיכה לצבור ניצחונות, שגם הבטיחו לה את המקום השני בבית 2 אחרי שצסק"א מוסקבה ניצחה הערב 75-76 במאלגה אחרי ההארכה.
גיא גודס עלה עם החמישייה החזקה שלו על הנייר, ושילם את המחיר על יכולת מזעזעת של שני שחקנים. סופוקליס שחורציאניטיס סירבל ותקע את משחק ההתקפה ולא הצליח לעצור את מירו בילאן; בדקות שבהן שותף, הפסידה מכבי ב־13 נקודות. ג'רמי פארגו שוב החליט לשחק רק ברבע הרביעי; זר לו היה רואה הערב לראשונה את מכבי, היה מציע לה להחליף דווקא אותו מבין שחקני הקו האחורי.
בשבע הדקות הראשונות של המשחק, קלעה מכבי חמש נקודות בלבד וספגה 15. החלטה אמיצה של גודס להציב חמישיית מקופחים על הפארקט — נייט לינהארט, ג'ייק כהן, סילבן לנדסברג ואלכס טיוס לצד יוגב אוחיון המצוין — הובילה למהפך גדול בזכות ריצת 26–6, כשלינהארט מנצל כל דקה על הפארקט כדי להילחם, קולע 11 נקודות ומוריד שישה ריבאונדים. גם לנדסברג, בניגוד לחלקים גדולים של העונה, שיחק בצורה חכמה. "התחלנו נורא את המשחק, אבל ידענו להגיב ברבע השני", הודה המאמן בסיום.
למרות שכבר הובילה ב־11 הפרש, אלופת אירופה הסתבכה פעם נוספת בגלל מטר שלשות של פראן פיליפיץ' (6 מ־7). ברבע הרביעי, כשהיא מובילה בנקודה, החליט פארגו לשחק, הוסיף שבע נקודות וגם הגיע לשבעה אסיסטים. דווין סמית' החל לקלוע אחרי משחק חלש, ומכבי הגיבה על 13 השלשות של צדביטה עם 12 משלה. מתחת לסלים היא נהנתה מהמשחק הטוב ביותר העונה של טיוס, שסיים עם 13 נקודות ותשעה ריבאונדים (ארבעה מהם בהתקפה) וארבע חסימות.
"פארגו ימצא את המקום שלו בשלב מסוים, גם הערב הוא עשה את הנזק הקבוע ליריבה", דיבר גודס בגילוי לב, "הוא צריך להוביל, ודרך הרבה שיחות נמצא את הדרך. לינהארט היה פנטסטי", הוסיף המאמן, "עד היום הוא לא קיבל הרבה הזדמנויות אבל כל הזמן המשיך לעבוד קשה באימונים. תיכננתי לתת לו היום הרבה דקות גם כי זה משחק חמישי שלנו בשבוע וחצי וגם כי סמית' משחק יותר מדי דקות. אני שמח שהוא הגיב לכך מצוין, זה חשוב מאוד להמשך.
"התחלנו קצת רדומים את המשחק והחבר׳ה שעלו מהספסל הכניסו אנרגיה", אמר לינהארט, "שמחתי לקבל צ׳אנס, הרגשתי טוב מאוד ורק רציתי לעזור לקבוצה. אני שמח שתרמתי יפה והכי חשוב שהקבוצה ממשיכה לרוץ ולנצח, גם כשהיא משחקת בהרכבים לא רגילים".
הירבו לצדביטה: פילפיץ' 22, זובצ'יץ' 13, בילאן 10
קלעו למכבי: סמית' 14, טיוס (9 ריב') ואוחיון 13 כ"א, לנדסברג 12, לינהארט 11, פארגו 9 ו־7 אס', רנדל 6, כהן 3, שחורציאניטיס 1
גודס, הערב בזאגרב: "פארגו ימצא את המקום שלו בשלב מסוים"אי־אף־פי
טופ 16:
הקבוצות הבטוחות בבית 5: מכבי ת"א, ברצלונה, פנאתינייקוס
הקבוצות הבטוחות בבית 6: צסק"א, מלאגה, אולימפיאקוס
רבע ראשון (14-15):
מכבי לא פוגעת בהתקפה, ובהגנה משאירה יותר מדי פעמים קלעים פנויים לזריקה חופשית והקרואטים מנצלים זאת כדי לצלוף שתי שלשות בדרך ל-0-8 מהיר, שתי דקות מפתיחת המשחק. רנדל מעלה את מכבי על הלוח בחזרה מפסק הזמן. שוב צדביטה צולפת מחוץ לקשת, הפם סופו הוא האשם בהשארת שחקן פנוי. שלשה של אוחיון קובעת 11-5 קרואטי, 6 דקות לסיום הרבע. איבוד של סמית' הופך להטבעה קלה בצד השני וזה כבר 15-5 למארחים, 2:47 דקות לסיום הרבע. כהן מרגיע במעט עם שלשה. חדירה נאה של אוחיון כבר מקזזת את הפיגור לחמש נקודות והפעם זהו תור המאמן הקרואטי להזעיק פסק זמן. מכבי חוזרת טוב מפסק הזמן וקולעת ארבע נקודות רצופות כדי לקבוע את תוצאת הרבה.
רבע שני (29-19):
לינהארט פותח את הרבע עם שלשה שמעלה את הצהובים ליתרון ראשון הערב, 15-17. לינהארט מפיח חיים במשחק של מכבי. אחרי חמש נקודות ושני ריבאונדים בהתקפה, השחקן שלא קיבל עד כה הזדמנות חוטף ומסגר לטיוס הטבעה קלה, 19-25 למכבי. שלשה של לינהארט, כן, שוב הוא, צולף שלשה נוספת שמעלה את מכבי ליתרון עשר, 21-31, חמש דקות לסיום המחצית. שתי שלשות של צדביטה מקזזות את היתרון הצהוב לארבע בלבד.
רבע שלישי (11-19):
2:20 דקות חלפו עד שנקלע הסל הראשון ברבע, הקרואטים מצמצמים ל-43-36. סל של פארגו, הנקודות הראשונות שלו הערב, מעלות את מכבי בחזרה ליתרון דו ספרתי, 36-47, 5:46 דקות לסיום הרבע. שלשה של צדביטה מזחירה אותם מרחק שמונה נקודות. אוחיון מגיב בשלשה משלו. דקות רעות של כדורסל, אך הצהובים לא מתלוננים כשהם שומרים על היתרון הדו ספרתי שלהם ארבע דקות לסיום הרבע. פילפיץ' לוהט, ושני סלים שלו קובעים 51-46, 2:44 דקות לסיום הרבע. שלה קרואטית בזחרה מפסק הזמן כבר קובעת 51-49 למכבי, שאיבדה יתרון דו ספרתי. שלשה של זוז'יץ'מ שווה את המשחק, 53-53, כשנותרה עוד פחות מדקה לרבע.
רבע רביעי (28-18):
דקות טובות של מכבי בצד ההגנית ויעילות בצד השני, מאפשרות למכבי לעלות ליתרון 56-66, 6:24 דקות לסיום המשחק. מכבי ממשיכה לשלוט ברבע הזה, שלשה של סמית' מעלה אותה ל-59-74.